ที่ประขุมร่วมกันของรัฐสภา มีมติรับหลักการร่างรัฐธรรมนูญแห่งราชอาณาจักรไทย แก้ไขเพิ่มเติม เพียง 1 ฉบับ
การประชุมร่วมกันของรัฐสภา เพื่อพิจารณาร่างรัฐธรรมนูญแห่งราชอาณาจักรไทย แก้ไขเพิ่มเติม ในวาระที่ 1 รับหลักการ ที่สมาชิกรัฐสภาจากพรรคพลังประชารัฐ พรรคร่วมรัฐบาล 3 พรรค และพรรคร่วมฝ่ายค้าน ยื่นญัตติเสนอแก้ไข จำนวนรวม 13 ฉบับ ซึ่งที่ประชุมมีมติรับหลักการเพียง 1 ฉบับ ได้แก่ ร่างแก้ไขเพิ่มเติมรัฐธรรมนูญ โดยนายจุรินทร์ ลักษณวิศิษฎ์ กับคณะ เป็นผู้เสนอ แก้ไขประเด็นระบบเลือกตั้งให้นำระบบเลือกตั้งบัตรสองใบมาใช้ ด้วยมติรับหลักการด้วยคะแนน 552 เสียง แบ่งเป็น ส.ส. 342 เสียง และ ส.ว. 210 เสียง ไม่รับหลักการ 24 เสียง งดออกเสียง 130 เสียง พร้อมตั้งคณะกรรมาธิการวิสามัญ จำนวน 45 คน พิจารณาแปรญัตติภายใน 15 วันสำหรับร่างแก้ไขรัฐธรรมนูญที่ได้รับความเห็นชอบครั้งนี้ เป็น 1 ใน 6 ฉบับ ที่พรรคประชาธิปัตย์เสนอ โดยเป็นร่างแก้ไขรัฐธรรมนูญเพื่อแก้ไขมาตรา 83 และมาตรา 91 เกี่ยวกับจำนวน ส.ส. และระบบเลือกตั้ง ส.ส. โดยมีสาระสำคัญ มาตรา 83 ให้ ส.ส.มีจำนวน 500 คน มาจากการเลือกตั้งแบบแบ่งเขต 400 คน และแบบบัญชีรายชื่อ 100 คน จากที่รัฐธรรมนูญปี 2560 กำหนดให้ ส.ส.เขต 350 คน และ ส.ส.บัญชีรายชื่อ 150 คน เป็นเลือกตั้งแยกระหว่างเลือกคนกับเลือกพรรค เหมือนรัฐธรรมนูญปี 2540 ส่วนมาตรา 91 ยกเลิกวิธีการคำนวณ ส.ส.บัญชีรายชื่อของรัฐธรรมนูญ 2560 กลับไปใช้วิธีการคำนวณที่สอดคล้องกับรูปแบบบัตรสองใบ โดยกำหนดให้นำคะแนนเลือกตั้ง ส.ส.แบบบัญชีรายชื่อที่แต่ละพรรคได้รับทั่วประเทศมาคำนวณเพื่อจัดสรรที่นั่ง ส.ส.บัญชีรายชื่อของแต่ละพรรคส่วนร่างแก้ไขรัฐธรรมนูญอีก 12 ฉบับ ไม่ผ่านในวาระแรกทั้งหมด โดยเฉพาะร่างที่ 4 กับร่างที่ 11 ที่เสนอยกเลิกมาตรา 272 ตัดอำนาจ ส.ว. เลือกนายกรัฐมนตรี เนื่องจากเสียง ส.ว. น้อยกว่า 1 ใน 3 หรือไม่ถึง 84 เสียง ตามเงื่อนไขที่รัฐธรรมนูญกำหนดทำให้ต้องตกไป